《会稽颂 其七》
宋代·诸葛兴

山簇簇兮环湖，水淼淼兮萦纡。人何游兮明镜，鸟何飞兮画图。

怀贺老兮今昔，想逸致兮林庐。老之襟兮天阔，老之神兮秋月。

飞翰兮龙鸾，吐词兮冰雪。际熙运兮开元，司缛典兮春官。

凌玉霄兮倚华盖，骖骏驭兮升西昆。俄清梦兮绵绵，恍乘云兮登仙。

觐紫皇兮玉宸，聆九奏兮钧天。笺天公兮遂志，鼓予枻兮锦里。

吾朋兮鸥鹭，吾宾兮烟水。野服兮蹁跹，斑衣兮娭戏。

缅高贤兮非苟于去就，其庶几兮东门之傅鸱夷之子。

作者简介：会稽人，字仁叟。宁宗嘉定元年进士。历彭泽、奉化二县丞。尝作《会稽九颂》。有《梅轩集》。